b'\n_START_ARTICLE_\nMarea Duces\xc4\x83 Vera Constantinovna a Rusiei\n_START_SECTION_\nCopil\xc4\x83rie\n_START_PARAGRAPH_\nMarea Duces\xc4\x83 Vera Constantinovna a Rusiei s-a n\xc4\x83scut la St. Petersburg la 16 februarie 1854, al treilea copil \xc8\x99i a doua fiic\xc4\x83 din cei \xc8\x99ase copii ai Marelui Duce Constantin Nicolaievici al Rusiei \xc8\x99i ai so\xc8\x9biei lui Marea Duces\xc4\x83 Alexandra Iosifovna (n\xc4\x83scut\xc4\x83 Prin\xc8\x9bes\xc4\x83 Alexandra de Saxa-Altenburg)._NEWLINE_Marea Duces\xc4\x83 Vera \xc8\x99i-a petrecut primii ani la St Petersburg; \xc3\xaen 1861 familia s-a mutat la Var\xc8\x99ovia c\xc3\xa2nd tat\xc4\x83l ai a fost numit vicerege al Poloniei. Vera a fost un copil problem\xc4\x83, predispus\xc4\x83 la crize violente de furie \xc8\x99i a suferit ceea ce a fost descris oficial ca o "condi\xc8\x9bie nervoas\xc4\x83"._NEWLINE_C\xc3\xa2nd Vera avea nou\xc4\x83 ani, p\xc4\x83rin\xc8\x9bii ei au trimis-o la m\xc4\x83tu\xc8\x99a patern\xc4\x83, Marea Duces\xc4\x83 Olga, regin\xc4\x83 de W\xc3\xbcrttemberg, care a fost de acord s\xc4\x83 aib\xc4\x83 grij\xc4\x83 de ea. Regina Olga \xc8\x99i so\xc8\x9bul ei au fost p\xc4\x83rin\xc8\x9bi devota\xc8\x9bi \xc3\xaens\xc4\x83 la \xc3\xaenceput nu prea au avut succes \xc3\xaen \xc3\xaembun\xc4\x83t\xc4\x83\xc8\x9birea comportamentului Verei. Verei \xc3\xaei era dor de cas\xc4\x83 \xc8\x99i a continuat s\xc4\x83 fie extrem de dificil\xc4\x83, p\xc3\xa2n\xc4\x83 la punctul de a fi violent\xc4\x83 fizic cu ei. Periodic, Vera trebuia s\xc4\x83 fie \xc8\x9binut\xc4\x83 sub control de un ofi\xc8\x9ber de armat\xc4\x83 \xc8\x99i a fost chiar \xc3\xaenchis\xc4\x83 cel pu\xc8\x9bin o dat\xc4\x83._NEWLINE_Karl a \xc3\xaenceput s\xc4\x83 fac\xc4\x83 plimb\xc4\x83ri lungi cu Vera \xc8\x99i s\xc4\x83-i citeasc\xc4\x83 pasaje din Biblie. P\xc3\xa2n\xc4\x83 \xc3\xaen 1866, existau pu\xc8\x9bine schimb\xc4\x83ri ale Verei \xc3\xaens\xc4\x83 regina Olga a perseverat \xc8\x99i \xc3\xaen timp, Marea Duces\xc4\x83 Vera \xc8\x99i-a \xc3\xaembun\xc4\x83t\xc4\x83\xc8\x9bit comportamentul. Ca domni\xc8\x99oar\xc4\x83, ea era introspectiv\xc4\x83, timid\xc4\x83, istea\xc8\x9b\xc4\x83. Nu-i pl\xc4\x83ceau ceremoniile. Aspectul ei fizic, ca \xc8\x99i personalitatea ei, era destul de ciudat. Avea o claie de p\xc4\x83r blond, buclat \xc8\x99i scurt.\n_START_SECTION_\nC\xc4\x83s\xc4\x83torie\n_START_PARAGRAPH_\nRegele Karl \xc8\x99i regina Olga au adoptat-o legal pe Marea Duces\xc4\x83 Vera \xc3\xaen 1871. I-au aranjat c\xc4\x83s\xc4\x83toria cu Ducele Eugen de Wurtemberg, sper\xc3\xa2nd c\xc4\x83 \xc3\xaen felul acesta ea nu va p\xc4\x83r\xc4\x83si \xc8\x9bara dup\xc4\x83 c\xc4\x83s\xc4\x83torie. Logodna a avut loc \xc3\xaen ianuarie 1874. Marele Duce Constantin i-a scris surorii sale Olga \xc8\x99i regelui Karl mul\xc8\x9bumindu-le pentru ajutorul dat fiicei lui. Regina Olga a scris "Copilul meu problem\xc4\x83 este acum o mireas\xc4\x83 fericit\xc4\x83, care iube\xc8\x99te \xc8\x99i este iubit\xc4\x83. Niciodat\xc4\x83 n-am visat c\xc4\x83 o asemenea fericire exist\xc4\x83. Eugen este aproape ca un fiu pentru rege."_NEWLINE_Vera avea nou\xc4\x83sprezece ani iar Eugen dou\xc4\x83zeci \xc8\x99i opt. Nunta s-a celebrat cu mare pomp\xc4\x83 la Stuttgart la 4 mai 1874 \xc3\xaen prezen\xc8\x9ba unchiului Verei, \xc8\x9aarul Alexandru al II-lea al Rusiei, care observ\xc3\xa2nd neatractivitatea nepoatei lui a remarcat neelegant "M\xc4\x83rturisesc c\xc4\x83 nu-l invidiez pe t\xc3\xa2n\xc4\x83rul b\xc4\x83rbat". Cu toate acestea, \xc8\x9aarul a d\xc4\x83ruit Verei un milion de ruble ca zestre._NEWLINE_Cuplul s-a stabilit \xc3\xaentr-o cas\xc4\x83 mare din Stuttgart. Anul urm\xc4\x83tor, Vera a n\xc4\x83scut un fiu, Karl Eugen, care a murit \xc8\x99apte luni mai t\xc3\xa2rziu. \xc3\x8en 1876, Vera a n\xc4\x83scut dou\xc4\x83 fete gemene, Elsa \xc8\x99i Olga._NEWLINE_Via\xc8\x9ba de femeie m\xc4\x83ritat\xc4\x83 a Marii Ducese a fost una scurt\xc4\x83. So\xc8\x9bul ei, ofi\xc8\x9ber \xc3\xaen armata W\xc3\xbcrttembergului de\xc8\x9binea comanda \xc3\xaen D\xc3\xbcsseldorf unde a murit pe nea\xc8\x99teptate la 27 ianuarie 1877. Oficial cauza mor\xc8\x9bii a fost o c\xc4\x83z\xc4\x83tur\xc4\x83 de pe cal \xc8\x99i o boal\xc4\x83 a c\xc4\x83ilor respiratorii. Neoficial, aventurosul Duce a murit \xc3\xaen duel. C\xc4\x83s\xc4\x83toria a durat doar trei ani. Vera care avea dou\xc4\x83zeci \xc8\x99i trei de ani nu s-a mai m\xc4\x83ritat niciodat\xc4\x83._NEWLINE_T\xc3\xa2n\xc4\x83ra v\xc4\x83duv\xc4\x83 s-a decis s\xc4\x83 r\xc4\x83m\xc3\xa2n\xc4\x83 \xc3\xaen W\xc3\xbcrttemberg, \xc8\x9bara unde se sim\xc8\x9bea acas\xc4\x83 \xc8\x99i unde avea protec\xc8\x9bia regelui. Totu\xc8\x99i ea a c\xc4\x83l\xc4\x83torit frecvent s\xc4\x83-\xc8\x99i viziteze rudele din Rusia \xc8\x99i sora, regina Olga a Greciei. La moartea regelui Karl \xc3\xaen 1891, Vera a mo\xc8\x99tenit o avere considerabil\xc4\x83 iar un an mai t\xc3\xa2rziu, la moartea reginei Olga, Vera a primit Vila Berg din Stuttgart, unde ea a tr\xc4\x83it \xc3\xaen stil mare. Marea Duces\xc4\x83 Vera a scris poezii iar casa ei a fost scena multor evenimente culturale.\n_START_SECTION_\nUltimii ani\n_START_PARAGRAPH_\nMarea Duces\xc4\x83 Vera a vizitat Rusia deseori \xc8\x99i a fost prezent\xc4\x83 cu fiicele ei \xc3\xaen mai 1896 \xc3\xaen timpul ceremoniei de \xc3\xaencoronare a \xc8\x9aarului Nicolae al II-lea al Rusiei. Cea mai mare dintre gemene, Elsa, s-a logodit prima dat\xc4\x83 \xc3\xaen ianuarie 1895 cu Prin\xc8\x9bul Alfred de Saxa-Coburg-Gotha, nepot al reginei Victoria (\xc8\x99i fratele reginei Maria a Rom\xc3\xa2niei, mort la 24 de ani). Logodna a fost repede rupt\xc4\x83 iar Elsa s-a c\xc4\x83s\xc4\x83torit cu un veri\xc8\x99or \xc3\xaendep\xc4\x83rtat, Prin\xc8\x9bul Albert de Schaumburg-Lippe, fratele reginei Charlotte de W\xc3\xbcrttemberg._NEWLINE_Anul urm\xc4\x83tor, cealalt\xc4\x83 fiic\xc4\x83 a Verei, Olga, s-a c\xc4\x83s\xc4\x83torit cu Prin\xc8\x9bul Maximilian de Schaumburg-Lippe. Soarta Olg\xc4\x83i a fost similar\xc4\x83 cu ce a Verei; ea a avut trei copii, \xc8\x99i dup\xc4\x83 c\xc3\xa2\xc8\x9biva ani de c\xc4\x83s\xc4\x83torie \xc8\x99i-a pierdut un copil \xc8\x99i so\xc8\x9bul, devenind v\xc4\x83duv\xc4\x83 de t\xc3\xa2n\xc4\x83r\xc4\x83 \xc8\x99i nu s-a rec\xc4\x83s\xc4\x83torit niciodat\xc4\x83._NEWLINE_Du\xc4\x83\xc3\xae ce a tr\xc4\x83it un timp at\xc3\xa2t de lung \xc3\xaen W\xc3\xbcrttemberg , Marea Duces\xc4\x83 Vera era \xc3\xaen conflict religios \xc8\x99i politic cu rudele ei din Rusia. Simpatiile ei politice erau spre germani \xc8\x99i nu \xc3\xaemp\xc4\x83rt\xc4\x83\xc8\x99ea sentimentul cresc\xc4\x83tor anti-german al Romanovilor._NEWLINE_Marea Duces\xc4\x83 Vera Constantinovna a suferit un accident vascular cerebral \xc3\xaen octombrie 1911 \xc8\x99i a murit la Stuttgart la 11 aprilie 1912, la v\xc3\xa2rsta de cincizeci \xc8\x99i opt de ani.'